Pia Kjærsgaard (DF), 2024-10-01:
Til formand har samtlige partier indstillet hr. Søren Gade.
Hvis ingen begærer afstemning, vil jeg betragte indstillingen som vedtaget.
Den er vedtaget.
Tillykke med det.
Til første næstformand har Socialdemokratiet udpeget hr. Leif Lahn Jensen.
Til anden næstformand har Danmarksdemokraterne udpeget fru Karina Adsbøl.
Da Socialistisk Folkeparti og Liberal Alliance har lige mange medlemmer, har der fundet lodtrækning sted mellem de to grupper, hvorefter Socialistisk Folkepartis gruppe til tredje næstformand har udpeget hr. Karsten Hønge og Liberal Alliance til fjerde næstformand har udpeget hr. Lars-Christian Brask.
Mødet er åbnet.
Igen i år har jeg æren af som det længst siddende medlem af Folketinget – og i øvrigt også det ældste medlem af Folketinget – at åbne Folketinget på denne første tirsdag i oktober for at opfylde grundlovens krav.
Ifølge grundloven skal vi mødes på denne dag og høre statsministerens redegørelse om »rigets almindelige stilling og de af regeringen påtænkte foranstaltninger«, som der står.
Folketingets forretningsorden foreskriver, at jeg skal åbne Tinget og »få det sat« – det vil sige lede valget af Præsidium og tingsekretærer.
Jeg vil gerne indlede med at byde Hans Majestæt Kongen, Hendes Majestæt Dronningen og hele den kongelige familie hjerteligt velkommen i Folketinget her i dag, og så vil jeg også byde alle folketingsmedlemmer og regeringen velkommen til et nyt folketingsår.
Vi er midt i valgperioden, og selv om vi har haft udskiftninger og rokader, håber jeg, at alle er kommet til at færdes hjemmevant i dette helt unikke hus, hvor jeg selv i mere end 40 år har nydt at komme næsten hver dag.
At være politiker og folkevalgt er jo ikke noget almindeligt arbejde.
Vi er »ansat« af befolkningen.
Den danske befolkning er vores arbejdsgiver.
Det stiller krav til, hvordan vi omgås hinanden i dagligdagen – regeringen med Folketinget og folketingsmedlemmerne indbyrdes.
Det stiller krav til, hvordan vi kommunikerer med borgerne – at vi lytter opmærksomt og har en ydmyg tilgang til de forskellige grupper i samfundet.
Det stiller krav til, hvordan vi fungerer som en moderne arbejdsplads med et godt arbejdsmiljø og en ordentlig og respektfuld omgangsform med vores mange ansatte.
Når vi ønsker at skabe retningslinjer for andre og lovgiver om disse, må vi altid selv gå foran med et godt eksempel.
Det er ikke kun lange arbejdsdage og et til tider voldsomt arbejdspres, vi har, men det handler som sagt også om privilegier.
Af disse mange privilegier er dog det største privilegium den tillid, som danskerne har vist os hver især.
Det fordrer personlig integritet, høj moral, flid, samt evne og vilje til at samarbejde om de bedste løsninger for det danske folk.
De løsninger hverken findes eller nyder fremme i de sociale mediers ekkokammer, men i det reelle møde med kolleger her i huset og menneskene udenfor – ude i danskernes hverdag.
Afslutningsvis vil jeg rette en særlig tak til Folketingets administration og mange dygtige ansatte i alle funktioner for at sørge for de gode rammer for det politiske arbejde, som vi alle nyder godt af i hverdagen.
Jeg vil ønske alle rigtig god arbejdslyst i demokratiets og danskernes tjeneste.
Og hermed skal Tinget sættes.